هند که پاکستان؛ کوم یو یې ډېرې اتومي وسلې لري
هند او پاکستان د شنبې په ورځ جنوري ۱ (مرغومي۱۱) په نوي ډهلي او اسلام آباد کې د خپلو دپلوماتانو د لارې د بندیانو لستونه تبادله کړل.
د دواړو هیوادونو په اعلامیې کې ویل شوي چې د هغه تړون له مخې چې د تیرو دیرشو کالونو راپدیخوا عملي کیږي، هند او پاکستان د خپلو اتومي تاسیساتو په هکله هم معلومات شریک کړیدي. هند او پاکستان په ۱۹۸۸ میلادي کال کې د اتومي بټیو د معلوماتو د شریکولو موافقه لاسلیک کړله. د همدې موافقې له مخې د جنوبي آسیا دغو دواړو سیالو هیوادونو د شنبې په ورځ یو بل ته د اتومي تاسیساتو او بټیو معلومات ورکړل خو جزیات یې ندي شریک شوي. داسې ګمان کیږي چې هند او پاکستان د ځینو پټو تاسیساتو معلومات هم یو بل ته ورکړیدي. د ستاکهلم د سولې د نړیوالو مطالعاتو د انستیتیوت د معلوماتو په اساس دا مهال پاکستان ۱۶۰ او هند ۱۵۰ اتومي وسلې لري. د دغه انستیتیتوب د ۲۰۲۰ کال په راپور کې راغلي دي چې اسلام اباد او نوي‌ ډهلي د خپلو اتومي وسلو شمېر دوه برابر زیات کړی او په عصري تکنالوژۍ یې هم سمبالوي. دا په داسې حال کې ده چې د راپورونه په اساس د دواړو هېوادونو خلک او په تېره بیا د پاکستان وګړي د فقر تر کرښې لاندې ژوند کوي او د ژوند اساسي خدمتونو او سهولتونو ته هم لاسرسی نلري. پاکستان د شنبې په ورځ په اسلام آباد کې د هند استازي ته د هغو ۶۲۸ هندي اتباعو لیست ورکړ چې پدې هیواد کې بندیان دي. په بندیانو کې ۵۷۷ کب نیونکي هم دي چې په غیرې قانوني توګه د پاکستان په اوبو کې د کب نیونې په خاطر نیول شویدي. همدارانګه هندي چارواکو په نوي ډهلي کې د پاکستان استازي ته د هغو ۲۸۲ پاکستاني بندیانو او ۷۳ کب نیونکو لیست ورکړ چې پدې هیواد کې بندیان دي. هند او پاکستان په ۲۰۰۸ کال کې موافقه کړې چې د یو بل بندیانو ته د ملاقات لپاره به د دواړو هیوادونو استازي د ورتګ اجازه ولري. د موافقې له مخې دواړه هیوادونه باید هر کال د جنوري او جولای په میاشتو کې د بندیانو لیستونه یو بل ته ورکړي. د هند او پاکستان کب نیونکي چې په سمندر کې د کب نیولو لپاره د عصري ټکنالوژۍ څخه کار نه اخلي وخت ناوخته په اوبو کې د یو بل د سرحدونو څخه تیریږي چې د غیرې قانوني کب نیولو په تور نیول کیږي. د دواړو هیوادونو چارواکي د دې کب نیونکو کښتۍ ضبطوي او عمله یې په زندان کې اچوي. ډیری وخت دا کب نیونکي محکمې ته نه وړاندې کیږي او کلونه په زندانونو کې تیروي. هند او پاکستان په ۱۹۴۷ کال کې آزاد شوي او همدې نیټې راپدیخوا یې ۲ ځله د کشمیر پر سر چې د دواړو تر منځ ویشل شوی جګړه کړې. د دوي اړیکې په ۲۰۱۹ کال کې وروسته تر هغې لا ډیرې لانجمنې شوې چې هند په یو اړخیزه توګه په اساسي قانون کې د خپل کنترول لاندې کشمیر ځانګړی حیثیت لغوه کړ. د ۲۰۱۹ کال د اګست د میاشتې راپدیخوا چې د هند مرکزي حکومت د هندي کشمیر نیمه خومختاري ختمه کړله او دا سیمه د خپل مستقم واک لاندې راوسته، ۳۸۰ وسله وال، ۱۰۰ عام خلک او څه باندې ۸۰ د امنیتي ځواکونو غړي پدې سیمې په نښتو کې وژل شوي. هندي پولیس وایي په سیمه کې د وسله والو په خلاف د نظامي عملیاتو له کبله د لومړي ځل لپاره د سیمه ایزو جنګیالیو شمیر د ۱۰۰ نه ټیټ شوی. د سیمې د پولیسو مشر ویجې کمار د همدې اوونۍ په سر کې د اکنامیک ټایمز ورځپاڼې ته وویل چې "۷۰ په سلو کې ځوانان چې سږ کال د وسله والو سره یو ځای شوي و، یا وژل شوي او یا نیول شویدي". هند د پخوا راهیسې پاکستان تورنوي چې په سیمه کې د یاغیانو د بریدونو سره مرسته کوي خو اسلام آباد دا تورونه نه مني.